Успенская гара

Успенская Гара (Успенская горка, Лысая гара) — гістарычная мясцовасць Віцебска на высокім левым беразе Дзвіны. 

З поўдня абмяжована Віцьбай, з поўначы – Востра-Спаскай гарой (падзяляліся ярам, які пазней засыпаны і цяпер не бачны; раён сучаснай вуліцы Я. Купалы). Названа ад Успенскай царквы, вядомай тут з XV ст. У XIV-XVI стст. Успенская гара была часткай Завіцебнага пасада, пазней – Узгорскага замка. 

У пачатку XVII стагоддзя на Успенскай гары знаходзіўся Багародзіцкі пасад (27 дамоў, архіепіскапскі двор з гаспадарчымі пабудовамі).  

У 1636 годзе тут пабудавана новая царква, а ў 1743—1785 гадах – каменны касцёл і будынак базыльянскага манастыра (цяпер у ім змяшчаецца станкаінструментальны тэхнікум). Паводле інвентару 1664 года, да Успенскай гары вяла вуліца Багародзіцкая (цяпер вул. Крылова). 

У 1799 годзе касцёл быў перайменаваны ва Успенскі сабор. Пасля нівеліравання яра назва Успенская гара перанесена і на тэрыторыю былой Востра-Спаскай гары і замацавалася як Успенская горка. 

Яе цэнтральную частку займае сквер з помнікам героям Айчыннай вайны 1812 года, будынкам былога губернатарскага палаца, ваеннымі могілкамі.

 Літаратура 
 Пасанен В. Э., Дикусар Е. А., Стёпин С. Г. Горные вершины Витебской области. — Минск: Право и экономика, 2016. — 162 с. — ISBN 978-985-552-569-2. С.120, 129.

 Спасылкі 

Катэгорыя:Геаграфія Віцебска
Катэгорыя:Узгоркі Беларусі